b'\n_START_ARTICLE_\nStvar Jurija Trajbasa\n_START_SECTION_\nProlog\n_START_PARAGRAPH_\nTrajbas razlaga Vilibaldu svoj ideal: neomejeno mo\xc4\x8d, \xc4\x8dim ve\xc4\x8dje bogastvo. Iz oskrbni\xc5\xa1tva kuje lepe denarce za svoj \xc5\xbeep, kmete neusmiljeno izkori\xc5\xa1\xc4\x8da, De\xc5\xbeevnika, ki se upira, bo uni\xc4\x8dil - kot slehernega, ki se mu postavlja na pot. Tudi \xc5\xbeenine pro\xc5\xa1nje ni\xc4\x8d ne zale\xc5\xbeejo. \xe2\x80\x93Pride tujec Ratar, lastnik posestva. Kmetom ga je bil prepustil v zastonjski najem, da bi jim \xc5\xbeivljenje olaj\xc5\xa1al, zdaj pa vidi, da je Trajbas povsem zmali\xc4\x8dil njegov na\xc4\x8drt. Zagrozi mu, da bo moral polo\xc5\xbeiti natan\xc4\x8den ra\xc4\x8dun, tudi pred gosposko. Trajbas je prestra\xc5\xa1en, ne more prenesti misli na neuspeh. Ko izve, da Ratarja nih\xc4\x8de ne pozna, se splazi na njim v spalnico in ga zabode. Pri tem ga opazuje Vilibald, a ker ima tudi on na vesti umor, njegovih zapiskov o tem se je polastil Trajbas, dr\xc5\xbeita drug drugega v rokah.\n_START_SECTION_\n1. dejanje\n_START_PARAGRAPH_\nMnogo let kasneje. Vsa dru\xc5\xbeina je zbrana: Peter bo na Ostrogah \xc5\xa1tudiral za zadnji izpit. Marcela se je vrnila iz internata. Povabljen je tudi Petrov prijatelj Simon, ki pa o\xc4\x8ditno ni pri\xc5\xa1el na Ostroge samo zaradi slikanja: ko se sre\xc4\x8da z nezadovoljnimi kmeti, jim govori namre\xc4\x8d tako, kakor bi jim obljubljal bolj\xc5\xa1e \xc4\x8dase. Trajbas sklene, da bo skrbno pazil nanj. Kristini pove svoj na\xc4\x8drt: priredil bo pustno veselico, kjer bo Marcela spoznala svojega bodo\xc4\x8dega mo\xc5\xbea, \xc5\xbeenina naloga pa je dose\xc4\x8di, da se dekle mo\xc5\xbeitvi ne bo upiralo. Kristina mu oponese, da z njimi ravna kot s tujci, vsi se bojijo njegove trdote, \xc5\xbeivijo brez ljubezni \xe2\x80\x93 ne razume, od kod taka sprememba, ki se je v njem zgodila ob Marcelinem rojstvu. Po njenem odhodu preplavijo Trajbasa spomini, preganja ga umorjeni Ratar. Vilibald \xc5\xa1e stopnjuje njegovo negotovost, ko mu govori o prikaznih, ki da hodijo po gradu, in posmehljivo izpodbija njegovo obo\xc5\xbeevanje mo\xc4\x8di.\n_START_SECTION_\n2. dejanje\n_START_PARAGRAPH_\nSimon Vilibaldu odkrije, da je Ratarjev ne\xc4\x8dak in sedanji lastnik posestva, prosi ga za sodelovanje, da bi izvedel, kaj se na posestvu godi in kolik\xc5\xa1na je Trajbasova krivda. Vilibaldu je fant simpati\xc4\x8den, a ker \xc5\xa1e pravi \xc4\x8das opazi prislu\xc5\xa1kujo\xc4\x8dega Trajbasa, ga odpravi z nor\xc4\x8devskimi dvoumnostmi. Simon razo\xc4\x8daran odide, Trajbas pa sklene, da bo tudi njega spravil s poti, Ostroge prodal in se naselil kje dale\xc4\x8d, kjer bo lahko pozabil na \xc5\xbertve svoje sle po mo\xc4\x8di. Vilibaldu se Simon zasmili, napi\xc5\xa1e mu pismo, v katerem ga na svoj dvoumni na\xc4\x8din posvari pred nevarnostjo, ki mu preti.\n_START_SECTION_\n3. dejanje\n_START_PARAGRAPH_\nPriprave na zabavo so kon\xc4\x8dane, Trajbas skuje na\xc4\x8drt: pri \xc5\xa0aljivem streljanju v tar\xc4\x8do se bo Vilibaldu\xc2\xa0\xc2\xbbpo nesre\xc4\x8di\xc2\xab\xc2\xa0spro\xc5\xbeila pu\xc5\xa1ka in strel bo zadel Simona. Vilibalda z gro\xc5\xbenjami prisili k sodelovanju, Simona preslepi z la\xc5\xbemi; pove mu, da ve, kdo je in da ga prosi, naj obra\xc4\x8dun za skrbni\xc5\xa1tvo prelo\xc5\xbei na dan po zabavi. Simon prisatne, \xc4\x8deprav nerad. \xe2\x80\x93Veselica je v teku, Marcela, ki no\xc4\x8de sli\xc5\xa1ati o mo\xc5\xbeitvi, se ne\xc5\xbeno zbli\xc5\xbeuje s Simonom. Trajbas tudi to vklju\xc4\x8di v svoj na\xc4\x8drt: ob Simonovi smrti bo h\xc4\x8derka tako strta, da je ne bo te\xc5\xbeko poriniti v zakon. Vilibaldu izpove svoje zani\xc4\x8devanje do ljudi: vklenjeni so v sistem, za katerega vedo, da je gnil, pa se ga ne upajo osvoboditi; le on, Trajbas, je dovolj mo\xc4\x8dan, je zunaj sistema. Kljub tej samozavesti pa ga izdajajo \xc5\xbeivci, \xc5\xa1e posebej ga prestra\xc5\xa1i Vilibaldova sugestivna pripoved o Ratarjevi prikazni, ki da jo je sre\xc4\x8dal na poti v grad. Vilibaldova prepri\xc4\x8dljivo zaigrana groza gatemeljito spravi iz ravnote\xc5\xbeja. \xe2\x80\x93 Usodni tenutek se pribli\xc5\xbeuje, Marcela po o\xc4\x8detovem naro\xc4\x8dilu \xc5\xbee pripenja tekmovalcem na prsa rde\xc4\x8da srca, Simonu ga z dvoumnimi besedami pripne sam Trajbas. Tedaj vstopi Vilibald, na\xc5\xa1emljen v Ratarja. Trajbas ga v nepopisni grozi ustreli, nato pa v pani\xc4\x8dnem boju s po\xc5\xa1astmi, ki ga grabijo za vrat, omahne skozi okno in se ubije. Vsi so zgro\xc5\xbeeni, saj so njegove besede pred padcem jasno razkrile njegov zlo\xc4\x8din. Umirajo\xc4\x8di Vilibald oznani, da je umrla ideja, velika ideja Jurija Trajbasa. Vse je prerasla trava, ostala bo le zemlja \xe2\x80\x93 in kmetje, ki jo obdelujejo.'